Jhb-gebou vat weer vlamFoto: Twitter via @CoJPublicSafety. Die brand wat Woensdagoggend by die departement van gesondheid se gebou in Johannesburg uitgebreek het, het vanoggend weer vlamgevat. Dié gebou in Pixley ka Isaka Semestraat (voorheen Sauerstraat) huisves ook die departement van menslike nedersettings en die Bank van Lisbon. Nana Radebe, woordvoerder van die Johannesburgse nooddienste, het Donderdagoggend aan Maroela Media gesê die brand het om 05:00 weer opgevlam op die 23ste verdieping. “Dit brand nou tussen die 23ste en 16de verdieping en dan weer op die 10de verdieping. Dieselfde span van gister is ingestuur en daar het ook ŉ aflosspan om 07:00 begin werk,” het Radebe gesê. Volgens haar het die brand weer opgevlam tussen ŉ klomp bokse met kantooritems soos papiere op die 23ste verdieping. Die brandende gebou. Foto: Verskaf. “Ons het ook ŉ span op die 9de verdieping onder die span op die 10de verdieping om te verseker dat die vuur nie verder ondertoe versprei nie.” Radebe sê daar is vroegoggend lae waterdruk ervaar en brandbestryders moes die gebou tydelik verlaat, maar die Stad Johannesburg se brandweer het intussen die hulp van City Power en Johannesburg Water ingewin. Maroela Media het vroeër berig drie brandbestryders het gister hul lewens verloor tydens die bestryding van dié brand. Daar is omstreeks 11:00 ŉ harde slag in die gebou gehoor en ŉ brandbestryder het van die 23ste verdieping na buite geval en op die sementplaveisel te lande gekom reg voor die hoofingang van die gebou. Michael Sun, burgemeesterskomiteelid vir openbare veiligheid, het gesê die ander twee brandbestryders wat gesterf het, was in die gebou vasgekeer. Volgens Sun is agt ander brandbestryders in die hospitaal opgeneem – sewe vir verskillende beserings insluitend brandwonde en een vir uitputting. Pres. Cyril Ramaphosa het ook intussen op Twitter sy medelye aan die gesinne, vriende en kollegas van die oorledenes betuig. “My diepste medelye met die gesinne, vriende en kollegas van die helde wat hul lewens in daardie brand verloor het. Ons wens ook die beseerdes ŉ spoedige herstel toe.”